वामनपुराणम्
अष्टादशसु पुराणेषु अन्यतमं वर्तते वामनपुराणम्। इदं किञ्चन प्राचीनं पुराणम्। पुराणस्य पञ्च अपि लक्षणानि अत्र दृश्यन्ते।नारदपुराणे १०५ अध्याये १०,००० श्लोकात्मकस्य वामनपुराणस्य लक्षणम् उक्तमस्ति। तद्यथा, शृणु वत्स ! प्रवक्ष्यामि पुराणां वामनाभिधम्। त्रिविक्रमचरित्राढ्यं दशसाहस्रसंख्यकम्॥ कूर्मकल्पसमाख्यानं वर्गत्रयकथानकम्। भागद्वयसमायुक्तं वक्तृश्रोतृशुभावहम्॥ मत्स्यपुराणे ब्रह्म त्रिविक्रमस्य माहात्म्यमधिकृत्य त्रिवर्गस्य कीर्तनं कृतमस्ति। तदेव वामनपुराणं भवति। प्रमाणं दर्शयति एकेन श्लोकेन, त्रिविक्रमस्य महात्म्यमधिकृत्य चतुर्मुखः। त्रिवर्गमभ्यधात्तच्च वामनं परिकीर्तितम्॥ पुराणं दशसाहस्रं कूर्मकल्पानुगं शिवम्। इति।